DNSC: Am recomandat instituțiilor publice în 2023 să interzică TikTok. Monitorizarea social media nu intră în atribuțiile instituției
Directoratul Național de Securitate Cibernetică (DNSC) precizează, în contextul discuțiilor privind rolul companiei chineze TikTok în victoria candidatului Călin Georgescu în primul tur al alegerilor prezidențiale, că a recomandat instituțiilor publice, în 2023, să interzică aplicația TikTok. De asemenea, DNSC a mai transmis că monitorizarea conturilor de social media și investigarea tacticilor și tehnicilor de propagare a postărilor de pe rețelele sociale prin manipulare de algoritmi nu intră în atribuțiile instituției. De asemenea, DNSC subliniază că în perioada alegerilor a colaborat cu AEP, STS și ANCOM pentru a preveni atacurile cibernetice asupra infrastructurii electorale, transmite News.ro.